b'\n_START_ARTICLE_\nLGPL\n_START_PARAGRAPH_\nGNU Laisvoji Bendroji Vie\xc5\xa1oji Licencija (GNU Laisvoji GPL) (angl. GNU Lesser General Public License arba LGPL) yra laisvosios programin\xc4\x97s \xc4\xafrangos licencija, taikoma programin\xc4\x97ms bibliotekoms. Kadangi bet kuri biblioteka laikoma j\xc4\x85 naudojan\xc4\x8dios programos dalimi, GPL licencij\xc4\x85 turin\xc4\x8dios bibliotekos negali b\xc5\xabti panaudotos u\xc5\xbedaro kodo komerciniuose projektuose. Norint tai leisti, tuo pa\xc4\x8diu vis dar i\xc5\xa1saugant programuotoj\xc5\xb3 laisves, buvo parengta LGPL, kuri tapo tapo tarpine jungtimi tarp GPL licencijos ir daugiau leid\xc5\xbeian\xc4\x8di\xc5\xb3 licencij\xc5\xb3 (toki\xc5\xb3, kaip MIT licencija ir BSD licencija)._NEWLINE_LGPL licencij\xc4\x85 turin\xc4\x8di\xc4\x85 bibliotek\xc4\x85 galima naudoti u\xc5\xbedaro kodo projektuose tol, kol \xc5\xa1ie projektai naudoja nepakeist\xc4\x85 bibliotekos versij\xc4\x85. LGPL licencijoje nurodyta, jog bet kuris asmuo bet kada savo kopijos licencij\xc4\x85 gali pakeisti \xc4\xaf GPL._NEWLINE_LGPL licencija vis dar reikalauja, jog su j\xc4\x85 naudojan\xc4\x8diu u\xc5\xbedaru kodu prireikus b\xc5\xabt\xc5\xb3 galima sujungti naujesn\xc4\x99 suderinam\xc4\x85 \xc5\xa1ios bibliotekos versij\xc4\x85. Tai da\xc5\xbeniausiai pasiekiama patalpinant LGPL kod\xc4\x85 \xc4\xaf dinami\xc5\xa1kai arba stati\xc5\xa1kai prijungiam\xc4\x85 bibliotek\xc4\x85. Jei biblioteka prijungiama stati\xc5\xa1kai, vartotojui papra\xc5\xa1ius tenka pateikti komponavimui reikalingus objektinius failus. LGPL taip pat reikalauja palikti vartotojui teis\xc4\x99 pa\xc4\x8diam ai\xc5\xa1kintis sukompiliuotos u\xc5\xbedaro kodo programos veikim\xc4\x85, j\xc4\x85 disasembliuoti ir savo darbo vietoje (neplatinant) naudoti pakeistas tokios programos versijas._NEWLINE_LGPL naudojama itin nuo\xc5\xbemios konkurencijos s\xc4\x85lygomis, kuomet alternatyvi u\xc5\xbedaro kodo biblioteka labai paplitusi arba irgi pradedama si\xc5\xablyti vartotojams nemokamai. Kaip kra\xc5\xa1tutin\xc4\x97 priemon\xc4\x97 \xc5\xa1iais atvejais taip pat naudojama Sujungimo i\xc5\xa1imtis. Sujungimo i\xc5\xa1imtis anks\xc4\x8diau min\xc4\x97t\xc5\xb3 reikalavim\xc5\xb3 nekelia._NEWLINE_LGPL da\xc5\xbeniausiai naudojama \xc4\xafvairioms bibliotekoms, ta\xc4\x8diau kai kada j\xc4\x85 turi ir u\xc5\xbebaigtos programos ar net j\xc5\xb3 paketai (pavyzd\xc5\xbeiui, OpenOffice.org).'